Jeppe Kofod (S), 2004-05-27:
Jeg vil også sige tak for besvarelsen af de spørgsmål, der er stillet til udenrigsministeren her i debatten.
Jeg tror, det er utrolig vigtigt, som udenrigsministeren nævnte, at der er bred tilslutning til de principper, vi har for det danske medlemskab af FN's Sikkerhedsråd, men også for FN-politikken generelt.
Her noterede jeg mig også, at udenrigsministeren sagde, at vi jo skal varetage interesser.
Vi er jo valgt.
Vi er en del af en valggruppe, men vi er sådan set vel også, og det skal jeg måske have udenrigsministeren til at bekræfte, fælles nordisk kandidat til FN's Sikkerhedsråd.
Det er jo sådan, at der er en systematik i, at de nordiske lande er repræsenteret i FN's Sikkerhedsråd - en systematik, som er vigtig at bevare, fordi vi i de nordiske lande jo traditionelt sætter de her problemstillinger om udviklingsbistand, om at håndtere bløde sikkerhedstrusler meget højt på dagsordenen i FN, og det mener jeg man skal gøre fremover.
Her vil jeg også gerne takke for kommentaren og blot opfordre til, at man i den forbindelse støtter generalsekretæren, Kofi Annan, og det high level-panel, som udenrigsministeren har nævnt flere gange, i deres arbejde med at reformere og effektivisere FN's Sikkerhedsråd, fordi det jo er en kendt sag, at Irakkrigen splittede FN, og at FN i den grad kom til at stå meget svagt, og at nogle lande og nogle politikere nærmest afskrev FN og FN's Sikkerhedsråd som rammen for at håndtere globale trusler.
Det synes jeg er meget ærgerligt.
Så vil jeg også gerne sige om diskussionen om fremtidens FN, at jeg tror, det er meget vigtigt, også når Danmark bliver medlem af Sikkerhedsrådet - udenrigsministeren nævnte det - at man vel især fokuserer på Afrika.
Det synes jeg er meget, meget vigtigt.
Vi ved også godt, at mange af de forfærdelige humanitære konflikter i dagens verden netop finder sted i Afrika.
Der tror jeg, det er vigtigt, at Danmark arbejder for et princip, hvor det nogle gange kan være mere kriminelt ikke at gribe ind for at stoppe overgreb på mennesker, krænkelser af menneskerettigheder, end det er at gribe ind.
Det er meget vigtigt, at man respekterer menneskerettighederne, og jeg tror, det er vigtigt specielt i Afrika, hvor interessen jo ikke er så stor som i forhold til andre dele af verden, eksempelvis Mellemøsten.
Jeg ved godt, at det ikke eksplicit er knyttet til Danmarks medlemskab af FN's Sikkerhedsråd.
Men det er klart, at Danmark får en platform som medlem af FN's Sikkerhedsråd til at hjælpe reformarbejdet og effektiviseringsarbejdet, som bl.a. Kofi Annan har sat sig i spidsen for, og i den forbindelse synes jeg, det er vigtigt, at man tager det meget alvorligt, og at man kigger på konkrete forslag.
Jeg har noteret, at udenrigsministeren er enig i, at antallet af permanente medlemmer i Sikkerhedsrådet bør udvides ikke bare med Tyskland og Japan, men også med udviklingslande, at der skal være en mere regional repræsentation i Sikkerhedsrådet for at give det en større vægt og legitimitet i arbejdet, men også som udenrigsministeren nævnte, at man bør arbejde for større konneksion i EU-synspunkterne i Sikkerhedsrådet både på åbne og lukkede sikkerhedsrådsmøder.
Det synes jeg ville være helt fornuftigt.
Man skal også begrænse adgangen til veto, f.eks. ved at man motiverer brug af veto med FN-pagten, eller at man kommer med skriftlig motivation for brug af veto.
Det ville i hvert fald gøre arbejdet meget bedre.
Der er en sag, som FN's Sikkerhedsråd meget snart skal tage stilling til, og det er det forhold, at amerikanske soldater, der gør tjeneste i FN-operationer, jo har en undtagelse fra at kunne blive retsforfulgt ved straffedomstolen.
Der ved jeg, at FN's Sikkerhedsråd skal tage stilling til spørgsmålet meget snart.
Sidste år var EU splittet i spørgsmålet, og jeg vil gerne høre, hvad udenrigsministerens holdning er til det spørgsmål: skal manforlænge en undtagelse, hvor amerikanske soldater ikke er omfattet af domstolen, og hvor de ikke kan blive retsforfulgt for krigsforbrydelser af domstolen.
Det skal man jo stemme om meget snart i FN's Sikkerhedsråd, og jeg vil gerne høre, hvad den danske regerings holdning er til det, og hvad man arbejder for også i forhold til EU-kredsen. Så vil jeg også bare afslutningsvis kvittere også over for fru Pia Christmas-Møller og andre ordførere, der jo nævnte vigtigheden af, at der er bred tilslutning til de principper, som vi står bag, når det gælder Danmarks medlemskab af Sikkerhedsrådet og Danmarks FN-politik.
Der synes jeg, det er meget nødvendigt, at vi kan samles bredt i Folketinget uanset de andre ting, som vi er uenige om.